དེ་ནས་ཕར་གཏིང་ཟབ་ཏུ་བཏང་ནས་འབྲས་བུ་རྒྱུ་ལ་ལྟོས་པ་ང་ཚོ་ཚང་མས་མཐོང་གི་ཡོད་རེད།ཡག་པོ་ཞིག་བསམ་བློ་བཏང་བ་ཡིན་ན་རྒྱུ་འབྲས་ངོ་བོ་གསུམ་ཟེར་བ་ཁོ་རང་ལྟོས་ནས་འཇོག་པ་མ་གཏོགས།རྒྱུ་ངོ་བོ་ཉིད་ཀྱིས་གྲུབ་ཡོད་ན་འབྲས་བུ་ལ་ལྟོས་དགོས་ཀྱི་མ་རེད།རྒྱུ་རང་རྒྱུ་ལ་ལྟོས་ན་འབྲས་བུ་རེད།འབྲས་བུ་རང་འབྲས་ལྟོས་ན་རྒྱུ་རེད།ལྟོས་པའི་དབང་གིས་བཤད་ཀྱི་འདུགདེར་བརྟེན་འབྲས་བུ་རྒྱུ་ལ་བརྟེན་ནས་འབྱུང་བ་ཡིན་ཡོངས་གྲགས་རེད།དེ་ཡག་པོ་ཞིག་བསམ་བློ་བཏང་ན་རྒྱུ་དེ་འབྲས་བུ་ལ་བརྟེན་ནས་རྗེས་སུ་གྲུབ་པ་ཞིག་མ་རེད་དེ།རྒྱུ་དེ་རྒྱུ་རུ་གྲུབ་པ་འབྲས་བུ་ལ་བརྟེན་ནས་འཇོག་གི་ཡོད་རེད།འབྲས་བུ་རྒྱུ་ལ་བརྟེན་པའི་རྟེན་འབྱུང་གི་གོ་བའི་སྟེང་ནས་རྒྱུ་འབྲས་ཀྱི་རྟེན་འབྱུང་ལ་བསམ་བློ་ཞིག་བཏང༌།རྒྱུ་དེ་རྒྱུ་རུ་གྲུབ་པ་འབྲས་བུ་ལ་ལྟོས་པའི་ཆ་ནས་བརྟེན་ནས་བཏགས་པའི་རྟེན་འབྱུང་གི་གོ་བ་དེ་སླེབས་ཡོང་གི་འདུགདེ་འདྲ་ཞིག་གི་བསམ་བློ་གཏོང་ཡོང་དུས་ང་རང་ཚོར་ཆོས་གང་ཞིག་སྣང་ནའང་མིང་བརྡས་བཞག་ཙམ་ཞིག་གཏན་ནས་མི་བྱ་བ་དོན་གྱི་ངོས་ནས་ཡོད་པ་ཞིག་ང་ཚོའི་བློ་ལ་ཤར་ཡོང་གི་འདུགབློ་ལ་སྣང་གི་འདུག་སྟེ་སྣང་བ་ལྟར་གྲུབ་ཡོད་མ་རེད་བསམ་པ་ཞིག་བློ་ལ་སླེབས་རྒྱུ་ཞིག་ཡོད་པ་རེད།དེ་འདྲ་ཞིག་སླེབས་ཡོང་དུས་དོན་གྱི་ངོས་ནས་གྲུབ་པ་ཞིག་སྣང་གི་ཡོད་རེད་དེ།སྣང་བ་ལྟར་དུ་ཞེན་པའི་འཛིན་པ་ཨ་འཐས་སུ་སྐྱེ་བ་དེ་ཉུང་དུ་གཏོང་གི་རེད།